Partyleier kort voor verkiesing geskors | Maroela Media
Een van die land se kleiner politieke partye, die African Congress of Democrats (ACD), het groot drama slegs nege dae voor die verkiesing beleef toe 'n paleisrewolusie uitgevoer is.
Tot verlede week was Reggy Lebakeng van Bloemfontein een van die min nasionale leiers van 'n politieke party om in die Vrystaat te woon. Nou woon hy steeds in Bloemfontein, maar hy is nie meer die nasionale leier van 'n politieke party nie.
Die ACD het hom as leier geskors oor 'n verskeidenheid redes, soos dat hy uit eie beweging 'n foto van homself aan die Onafhanklike Verkiesingskommissie (OVK) gestuur het om op die stembrief langs die ACD se logo gebruik te word.
Boonop het die party hom skuldig bevind aan die "kwaadwillige naamskending" van die party, dat hy nie partybeleid eerbiedig nie, oneerlikheid, pligsversuim as partyleier, meineed en diefstal.
Ná al die bevindings was dit geen verrassing nie dat Lebakeng van sy pligte as partyleier onthef is, en die aankondiging dat die valbyl op sy politieke loopbaan – in elk geval in die ACD – neergekom het, is deur die party se nasionale woordvoerder, Simon Rakgatla, gedoen.